**อย. แจงกรณีรอยร้าวอาคารคลังยาเสพติด**

จากข่าวพบรอยร้าวที่อาคารคลังยาเสพติด อย. หลังเหตุแผ่นดินไหว อย. ขอชี้แจงว่าเป็นรอยเก่า  
ตรวจแล้วไม่พบรอยแตกเพิ่ม ยืนยันโครงสร้างอาคารแข็งแรง รองรับน้ำหนักได้ตามมาตรฐาน

**นายแพทย์วิทิต สฤษฎีชัยกุล รองเลขาธิการคณะกรรมการอาหารและยา** เปิดเผยว่า ตามที่ปรากฏข่าวพบรอยร้าวที่ฐานอาคารคลังยาเสพติดของสำนักงานคณะกรรมการอาหารและยา จากสาเหตุของการเกิดแผ่นดินไหวนั้น สำนักงานคณะกรรมการอาหารและยา (อย.) ขอแจ้งให้ทราบว่า รอยร้าวดังกล่าวเป็นรอยเก่า   
ซึ่งจากการตรวจสอบบริเวณโดยรอบแล้วไม่พบรอยแตกร้าวเพิ่มเติมจากเหตุแผ่นดินไหว และวิศวกรโครงสร้างของกองแบบแผน กรมสนับสนุนบริการสุขภาพ ได้เข้าตรวจสอบแล้ว รอยร้าวดังกล่าวไม่มีผลกระทบต่อโครงสร้าง อาคารยังคงมีความปลอดภัยใช้งานได้ตามปกติ สำหรับอาคารอื่น ๆ ของ อย. ไม่มีรอยร้าวที่กระทบต่อความแข็งแรงเช่นกัน มีเพียงร่องรอยบนผนังที่ต้องทำการซ่อมแซมปรับปรุง ซึ่งจะดำเนินการต่อไป

ทั้งนี้ คลังของกลางยาเสพติดของ อย. ก่อสร้างด้วยโครงสร้างพิเศษที่มีความแข็งแรง ผนังมีความหนามากกว่าอาคารปกติ รวมถึงพื้นเทด้วยคอนกรีตอัดแรงที่มีความทนทานสูง จึงขอให้เชื่อมั่นในเรื่องของความมั่นคง ปลอดภัย

**วันที่เผยแพร่ข่าว 31 มีนาคม 2568 ข่าวแจก 131 / ปีงบประมาณ พ.ศ. 2568**